雜興  其三
作者：利登
朝代：宋

paragraphs: 滯凍釋陽淵，嫩和改陰囿。
草色誰與媒，青青一何驟。
美人振長袖，竚立傷年少。
芳紅不少留，况乃飄殘照。
飄零可柰何，四氣如環珂。
白雲雖有反，不反亦已多。
曲流傷直水，遠蔭無近柯。
誰令天有漢，杳杳隔秋娥。
桂林有秋色，洞庭有秋波。
濯衣千仞溪，滌垢非悅眼。
涓辰萬里遊，寧以霖雨緩。
丈夫秉道心，摧挫志逾勉。
豈如甘與橙，南北隨所變。
大鵬擊逍遥，鷦粒有餘羨。
嗜好非固殊，夫亦各所願。